Kansallisooppera etsii todella kovahermoista saksanpaimenkoiraa. Koiraa, joka ei hätkähdä isoa orkesteria, torvisoittokulkuetta, laulajia tai edes räjähdyksen ääniä ja vavistuksia läheiseltä rakennustyömaalta. Kovat vaatimukset eläimelle, jolla on tunnetusti erittäin herkkä kuulo.

– Eläkkeellä oleva pommikoira voisi sopia roolin mainiosti, sanoo tuottaja Miia Lallukka.

Koiran on määrä esiintyä tammikuussa ensi-iltaan tulevassa oopperassa Mtsenskin kihlakunnan Lady Macbeth. Kyseessä on Dmitri Sostakovitshin sävellys.

– 30-luvulta peräisin olevassa alkuperäisversiossa ei ole koiraa. Koira liittyy tähän produktioon.

Koira on lavalla oopperan viimeisessä, neljännessä näytöksessä, jossa kuvataan vankikuljetusta Siperiaan.

– Koira tulee näyttämölle vanginvartijan kanssa. Se on siis vankileirin vartijakoira. Lavalla koira on puolisen tuntia.

Isäntä kulisseissa

Kansallisoopperalla on kokemusta työskentelystä eläinten kanssa. Parhaillaan kaksi puudelia esiintyy Sevillan parturi -oopperassa. Takavuosina lavalle karautti kokonainen hevonen Don Carloksessa. Onpa oopperassa nähty undulaattejakin.

– Eläimet vaativat erikoisjärjestelyjä. Niillä on oltava hyvät olosuhteet, hoitajat ja niin edelleen, pohtii Miia Lallukka.

Myös tulevassa oopperassa omistajan on oltava paikalla jokaisessa harjoituksessa ja näytöksessä.

– Se on välttämätöntä. Omistaja tuo koiralle turvaa. Hänet sijoitetaan kulisseihin niin, että koira näkee omistajansa koko ajan. Rauhallinen omistaja rauhoittaa myös koiraa, vaikka meno lavalla äityisi hurjaksikin.

Palkkiota koira saa sata euroa näytökseltä, joita on kaikkiaan kahdeksan.

Koira ei saa laulaa

Ooppera Mtsenskin kihlakunnan Lady Macbeth saapuu Helsinkiin Oslosta. Tuottaja Miia Lallukka kävi seuraamassa, miten Oslon Kansallisooppera pärjäsi saksanpaimenkoiransa kanssa.

– Toisen ja kolmannen näytöksen väliajalla, kun kulissien vaihtoa ja touhua oli aivan erityisen paljon, omistaja toi koiran kaiken keskelle. Näin omituinen tilanne palautui sen mieleen. Kun neljäs näytös sitten koitti, koira oli tottunut tilanteeseen ja valmis lavalle.

Oslossa näytökset sujuivat ongelmitta. Harjoituksissa oli kuitenkin käynyt selväksi se, ettei oopperalava ole koiraparan luonnollinen elinpiiri.

– Koira ulvoi surkeasti. Ehkä sen korviin koski. Pian se kuitenkin tottui ääniin ja hälinään ja kaikki sujui hienosti.

Vaikka oopperassa ollaankin, ei haussa ole laulava saksanpaimenkoira.

– Juu ei. Ulvova koira ei sovi loppukohtaukseen lainkaan, naurahtaa tuottaja Miia Lallukka.

Koirien koe-esiintyminen järjestetään 7. joulukuuta.